Kohtuistungi jälgimine oli samuti väga huvitav, sest kohtunikud  võivad üpris aktiivselt menetlusse sekkuda. Samas kujunes üheks põnevaimaks vaidluste lahendamise etapiks, mida jälgida sain, deposition (ütluste andmine kohtuniku osaluseta, millele meil puudub vaste). Selleks tuli ärgata hommikul enne kella viit, sest deposition toimus ühes advokaadibüroos teiselpool osariiki. Ühe isiku ütluste võtmiseks kulus ligikaudu seitse tundi, mille jooksul suutsid poolte esindajad päris mitu korda tõsiselt vaidlema minna, aga kuna kohtunikku ei olnud, pidid nad olukorra omavahel  lahendama. Teiseks oli huvitav vaadata, kuidas ütlusi andev isik, kes kohati ilmselgelt valetas, raskest olukorrast välja üritas sipelda ja kuidas tema esindajad sellises olukorras tegutsesid. Depositionil käimine oli ilmselt üks paremaid kogemusi, kuid oli siiski veel üks, mis sellegi üle trumpas.